<classify> SERIKALI ya Tanzania kupitia Ofi si ya Makamu wa Rais , Muungano na Mazingira imezindua mfumo wa kitaifa wa ukusanyaji takwimu za gesijoto, ufuatiliaji, utoaji taarifa na uhakiki katika Kituo cha Kitaifa cha Ufuatiliaji Hewa Ukaa NCMC kilichopo Chuo Kikuu cha Sokoine cha Kilimo SUA mkoani Morogoro. Uzinduzi wa mfumo huo umefanyika juzi katika jengo la Kituo hicho na Naibu Katibu Mkuu Ofisi ya Makamu wa Rais, Balozi Joseph Sokoine ambaye alimwakilisha Waziri wa Nchi kwenye Ofisi hiyo, George Simbachawene .Naibu Katibu mkuu huyo aliagiza wizara, taasisi na idara za kisekta kuteua wata alamu watakaohusika na kuzikusanya na kuziwasilisha taarifa zao kwenye Kituo cha kuratibu ufuatiliaji hewa ukaa ili wataalamu wa kituo hicho wazichakate na kuziwasilisha Ofisi ya Makamu wa Rais ili ziwasilishe kwenye sekretarieti. Pia alisema Ofisi ya Makamu wa Rais Muungano na Mazingira itatafuta fedha kwa ajili ya kuhakikisha maendeleo endelevu wa mfumo na itaandaa mafunzo kwa wanaohusika na mfumo huo. Balozi Sokoine alisema kwa niaba ya serikali na Ofisi ya Makamu wa Rais inatoa shukrani kwa Shirika la Maendeleo la Umoja wa Mataifa UNDP kutokana na msaada wao wa kitaalamu na fedha za kuanzishwa kwa mfumo huo pamoja na wadau wengine. Naye Mratibu wa Kituo cha Kitaifa cha Ufuatiliaji hewa ukaa National Carbon Monitoring Centre -NCMC Profesa Eliakimu Zahabu alisema mfumo huo utatumika kutunza taarifa na zitakuwa za kudumu. Profesa Zahabu alisema mfumo huo umegharimu takribani Sh milioni 200 na utaliwezesha taifa kuwa na taarifa za kudumu ambazo pia zitahitajika na Umoja wa Mataifa.  <topic>: KITAIFA 